CELEX: 52013PC0134
Language: ro
Date: 2013-03-12
Title: Propunere de DECIZIE A CONSILIULUI privind poziția care trebuie adoptată în numele Uniunii Europene la a șasea Conferință a Părților la Convenția de la Stockholm privind poluanții organici persistenți în privința propunerii de modificare a anexelor A și B

|
			
		
		
		52013PC0134
		
			Propunere de DECIZIE A CONSILIULUI privind poziția care trebuie adoptată în numele Uniunii Europene la a șasea Conferință a Părților la Convenția de la Stockholm privind poluanții organici persistenți în privința propunerii de modificare a anexelor A și B /* COM/2013/0134 final - 2013/0075 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Convenția de la Stockholm privind
poluanții organici persistenți (POP)[1]
a fost adoptată în mai 2001, în cadrul Programul Organizației
Națiunilor Unite pentru Mediu (UNEP). Uniunea Europeană și
statele sale membre[2]
sunt părți la convenție[3],
iar dispozițiile convenției au fost puse în aplicare în
legislația UE prin Regulamentul (CE) nr. 850/2004 al Parlamentului
European și al Consiliului din 29 aprilie 2004 privind poluanții
organici persistenți și de modificare a Directivei 79/117/CEE[4] (denumit în continuare
regulamentul privind POP).
Obiectivul global al Convenției de la
Stockholm este protejarea sănătății umane și a
mediului de POP. Se face trimitere în mod special la principiul precauției
prezentat la Principiul 15 din Declarația de la Rio din 1992 privind
mediul și dezvoltarea. Principiul este pus în aplicare la articolul 8 al
convenției care stabilește normele de includere a unor substanțe
chimice suplimentare în anexele la convenție.
La cea de-a șasea Conferință a
Părților din mai 2013, ar trebui să se adopte o decizie privind
adăugarea în anexa A la Convenția de la Stockholm, care enumeră
substanțele care urmează să fie eliminate, o substanță
nouă, hexabromociclododecan (HBCDD)[5],
desemnată în 2008 de către Norvegia. La aceeași reuniune, ar
trebui luată o decizie de suprimare a unui număr de scutiri specifice
și scopuri acceptabile pentru producerea, introducerea pe piață
și utilizarea sulfonatului de perfluoroctan (PFOS) și a
derivaților săi.
            HBCDD
și legislația UE
HBCDD este utilizat exclusiv ca aditiv de
ignifugare în polistirenul expandat (EPS), polistirenul extrudat (XPS),
polistirenulul antișoc (HIPS) și în dispersii de polimeri pentru
textile.
HBCDD este o substanță
persistentă, bioacumulativă și toxică (PBT). Ca atare, ea a
fost identificată ca o substanță care prezintă motive de
îngrijorare deosebită (SVHC) în temeiul Regulamentului (CE) nr. 1907/2006
al Parlamentului European și al Consiliului din 18 decembrie 2006
privind înregistrarea, evaluarea, autorizarea și restricționarea
substanțelor chimice (REACH)[6].
În 2011, HBCDD a fost inclus[7]
în anexa XIV la REACH și, prin urmare, a făcut obiectul procedurii de
autorizare, în conformitate cu respectivul regulament. Prin urmare, în cazul în
care o persoană dorește să introducă pe piață
și/sau să utilizeze HBCDD după data de 21 august 2015
(așa-numita dată a expirării), aceasta trebuie să prezinte
Agenției Europene pentru Produse Chimice (ECHA), până la 21 februarie
2014, o cerere de autorizare pentru utilizarea corespunzătoare. După
data de 21 august 2015, introducerea pe piață și utilizarea
HBCDD va fi interzisă, cu excepția cazului în care este acordată
o autorizație unei anumite persoane pentru o utilizare specifică.
După data de 21 august 2015,
producătorii de EPS, XPS, HIPS și textile care conțin HBCCD din
UE vor avea posibilitatea de a produce aceste materiale numai dacă
dețin autorizația relevantă. Articolele de import care
conțin HBCDD nu fac parte din domeniul de competență al
autorizării în temeiul REACH.
Substanțele enumerate în anexele A, B
și/sau C la Convenția de la Stockholm[8]
vor trebui să fie incluse în regulamentul privind POP-urile, pentru a se
asigura că punerea în aplicare de către UE corespunde angajamentelor
internaționale.
            PFOS
și legislația UE
La cea de-a patra reuniune a Conferinței
Părților la convenție, desfășurată în perioada 4
– 8 mai 2009, s-a convenit, inter alia, înscrierea PFOS și a
derivatelor acestuia în conformitate cu anexa B la convenție, cu o serie
de scutiri specifice și în scopuri acceptabile. Punerea în aplicare a
legislației de către UE este mai restrictivă decât
Convenția de la Stockholm, deoarece nu include scutirile și scopurile
acceptabile care erau deja interzise în UE în temeiul REACH. Această
practică a fost adoptată în vederea respectării principiului
imperativ de a nu reduce nivelul de protecție a mediului din UE.
            Procedura
de adăugare a unor noi substanțe POP și de modificare a anexelor
la convenție
În conformitate cu
articolul 8 din convenție, părțile pot depune la Secretariat
propuneri de înscriere a unei substanțe chimice în anexele A, B
și/sau C. Comitetul de examinare a poluanților organici
persistenți (CE POP) examinează propunerea.
În cazul în care, în urma acestei
examinări, se stabilește că substanța chimică poate
conduce, ca urmare a propagării în mediu pe distanță mare, la
efecte adverse semnificative asupra sănătății umane
și/sau asupra mediului, astfel încât să se justifice întreprinderea
unor acțiuni la nivel mondial, se dă curs propunerii și se realizează
o evaluare a gestionării riscului, care include o analiză a
eventualelor măsuri de control. Pe această bază, CE POP
recomandă luarea sau nu în considerare a substanței chimice de
către Conferința Părților (CP) în scopul introducerii
acesteia în anexele A, B și/sau C. Decizia finală este luată de
către CP. 
Pentru UE, modificările la anexele A, B
și/sau C intră în vigoare la un an de la data comunicării de
către depozitar a adoptării lor de către CP.
            Recomandările
CE POP
CE POP a decis în cadrul celei de-a opta
reuniuni din octombrie 2012 să recomande includerea HBCDD în anexa A la
convenție cu scutiri specifice pentru producția și utilizarea de
EPS și XPS în clădiri. Recomandarea CE POP se bazează pe existența
unor alternative la HBCDD. Cu toate acestea, disponibilitatea lor în
cantități suficiente și necesitatea potențială de a
adapta sistemul de producție pentru EXP și EPS în clădiri într-o
perioadă scurtă de timp este discutabilă, în special pentru
unele țări în curs de dezvoltare.
În decizie, CE POP notează, de asemenea,
că eliminarea produselor și articolelor scoase din uz care
conțin HBCDD va reprezenta o sursă de emisii pe termen lung în mediul
înconjurător și că, în cazul în care HBCDD este inclus în anexa
A la convenție, măsurile de gestionare a deșeurilor, în
conformitate cu articolul 6 alineatul (1) litera (d) din convenție, ar
asigura că produsele și articolele care conțin HBCDD sunt
eliminate astfel încât nivelul conținutului lor de poluanți organici
persistenți să fie distrus sau eliminat în alt mod, într-un mod
respectuos pentru mediu.
În conformitate cu articolul 8 alineatul (9)
din convenție, CE POP a decis să înainteze respectiva recomandare
către CP spre a fi examinată la reuniunea din mai 2013.
CE POP a adoptat, de asemenea, o serie de
recomandări privind alternative la utilizarea de PFOS în aplicațiile
deschise. În recomandările sale, CE POP consideră că
informațiile referitoare la disponibilitatea și eficacitatea
comercială ale unor alternative mai sigure decât PFOS pentru următoarele
aplicații au devenit disponibile și încurajează
părțile să renunțe la utilizarea PFOS pentru aceste
aplicații: spume pentru stingerea incendiilor; insecticide pentru
combaterea furnicilor de foc roșii importate și a termitelor;
placarea decorativă a metalelor; covoare; piele și
îmbrăcăminte; textile și tapițerii. În plus, CE POP
încurajează părțile să limiteze utilizarea de PFOS în
placarea metalelor dure numai la sistemele cu circuit închis.
            Recomandările
CE POP și legislația UE
Recomandare CE POP, dacă este urmată
de CP în mai 2013, va duce la o interdicție internațională
privind producerea, introducerea pe piață și utilizarea HBCDD,
cu excepția utilizării sale pentru EPS și XPS în aplicațiile
aferente clădirilor. Această scutire specifică se aplică pentru
o perioadă de cinci ani, care poate fi prelungită, în cazul în care
este necesar, cu o altă perioadă de cinci ani. 
Includerea HBCDD în anexa A la convenție
va impune adoptarea unor amendamente la Regulamentul privind POP. În
conformitate cu articolul 14 alineatul (1) din regulament, atunci când se
adaugă substanțe la convenție, modificările anexelor la
regulament se pot face în conformitate cu procedurile obișnuite ale
comitetelor, stabilite la articolul 5a din Decizia 1999/468/CE[9], având în vedere dispozițiile
articolelor 10 și 11 din Regulamentul (UE) nr. 182/2011[10]. 
În temeiul convenției, includerea HBCDD ar trebui să fie
făcută astfel încât modificarea ulterioară a regulamentului
privind POP să poată fi aplicabilă de la finalizarea procedurii
de autorizare pentru HBCDD în temeiul REACH. Acest lucru poate necesita
acordarea permisiunii ca părțile la convenție să amâne
transpunerea deciziei relevante a CP până în februarie 2016.
Scutirea cu limită în timp, adoptată
în temeiul convenției, are un obiectiv similar cu procedura de autorizare
în temeiul REACH. Ambele dispozitive obligă operatorii să elimine
treptat substanțele problematice, acordând totodată timpul necesar
pentru aceasta. În cazul HBCDD, cronologia ambelor instrumente va coincide
și astfel, ele vor produce efecte similare în majoritatea[11] pieței din UE.
Producătorii, comercianții și utilizatorii de HBCDD în
aplicațiile EPS și XPS aferente clădirilor, care sunt
acoperiți de scutire, vor fi în măsură să solicite și
să obțină autorizații în temeiul REACH. Producătorii,
comercianții și utilizatorii de HBCDD în HIPS, textile și
aplicații ale EPS și XPS altele decât cele aferente clădirilor
trebuie să recurgă la alternative. Cu toate acestea, datorită
disponibilității alternativelor, dimensiunii redusă a
piețelor relevante și, în cazul produselor textile, pe baza
tendințelor actuale ale pieței, în care utilizarea HBCDD a
scăzut în mod semnificativ în ultimii ani, este puțin probabil ca
operatorii relevanți de pe piață să investească în
cererile de autorizare. Prin urmare, chiar și fără includerea
HBCDD în temeiul convenției, este de așteptat ca aceste
utilizări să fie eliminate treptat și efectiv interzise în UE
după data de 21 august 2015, în temeiul REACH.
În timp ce efectul ambelor măsuri pe
piața din UE este, în mare parte, similar, includerea HBCDD în temeiul
convenției și punerea în aplicare în legislația UE va aduce o
valoare adăugată semnificativă. HBCDD este un poluant organic
persistent, capabil de diseminare la mare distanță în mediul înconjurător.
Prin urmare, este posibil ca procedura de autorizare REACH să nu fie
suficientă pentru a proteja cetățenii și mediul UE
împotriva efectelor negative ale HBCDD, întrucât nu va afecta fabricarea
și utilizarea de HBCDD în țările terțe. Este necesar, așadar,
să se ia măsuri la nivel mondial. Mai mult, includerea HBCDD în
temeiul convenției va crea condiții egale de concurență
între utilizatorii săi din UE și din țările terțe. În
timp ce primul grup este obligat, în temeiul REACH, să investească
resurse pentru trecerea la alternative și/sau pregătirea unor cereri
de autorizare, grupul din urmă nu este supus, în prezent, unor astfel de
presiuni, întrucât articolele importate nu fac obiectul unei autorizări în
temeiul REACH. Includerea HBCDD cu durată de scutire limitată în
temeiul convenției va obliga operatorii din țările terțe
să înceapă să investească în trecerea la alternative în
același mod în care procesul de autorizare REACH obligă utilizatorii
din UE să investească în această trecere.
Odată adoptată de CP, recomandarea
CE POP privind HBCDD ar trebui să fie pusă în aplicare în
legislația UE, astfel încât REACH și regulamentul privind POP să
fie complementare mai degrabă decât contradictorii unul față de
celălalt. Aceasta înseamnă că scutirile pentru utilizările
aferente clădirilor, atunci când sunt puse în aplicare prin intermediul
regulamentului privind POP, se vor limita la cele autorizate în temeiul REACH.
Această abordare va fi coerentă cu principiul general de a nu
scădea nivelul de protecție a mediului în UE. De asemenea, ea va
proteja investițiile operatorilor de pe piață care au
reușit să obțină autorizații în temeiul REACH.
Scutirea în temeiul regulamentului privind POP va trebui să fie
prescrisă. Acest lucru înseamnă că, în cazul în care nu este
prelungită, scutirea va expira după 5 ani de la data intrării
sale în vigoare (februarie 2021). Cu toate acestea, în cazul în care, în ciuda
informațiilor furnizate de industrie, este nevoie de mai mult timp pentru
a înlocui HBCDD, UE poate propune să se prelungească valabilitatea
scutirii, în temeiul convenției, cu încă 5 ani (februarie 2026).
Cu privire la PFOS și derivații
săi, o suprimare a unor scutiri specifice enumerate în Decizia CE POP nu
va avea niciun impact asupra legislației UE, deoarece scutirile pertinente
fie nu au fost puse în aplicare în cadrul regulamentului privind POP, fie au
expirat deja. Singura excepție este scutirea pentru utilizarea de PFOS în
placarea metalelor dure în sisteme deschise care sunt scutite, în prezent, în
temeiul regulamentului privind POP pentru utilizarea ca agenți
tensioactivi în sistemele controlate de acoperire galvanică. Această
scutire în temeiul regulamentului privind POP este totuși permisă
numai până la 26 august 2015. 
            Poziția
UE
Având în vedere cele de mai sus, la cea de-a
șasea CP la Convenția de la Stockholm, Uniunea Europeană ar
trebui să sprijine includerea HBCDD în anexa A la convenție (cu
scutire pentru producția și utilizarea sa în EPS și XPS în
construcții). Părților la convenție ar trebui să li se
permită să amâne transpunerea includerii HBCDD până în februarie
2016. În plus, Uniunea Europeană ar trebui să sprijine eliminarea
scutirilor specifice relevante și a scopurilor acceptabile pentru PFOS
și derivații săi, cu excepția scutirii pentru utilizarea ca
agenți tensioactivi în sistemele controlate de acoperire galvanică.
Această scutire ar trebui să fie menținută până la
expirarea sa în 2015. Scutirea nu ar trebui să fie prelungită dincolo
de această dată. 
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
Riscurile relevante și considerațiile
socioeconomice legate de utilizarea HBCDD în UE și în lume au fost
investigate de ECHA în 2008 și de CE POP între 2009 și 2012. Ambele
anchete au implicat consultarea părților interesate.
            Consultarea
Atunci când HBCDD
a fost recomandat pentru includere în anexa XIV la REACH, ECHA a pregătit
un document de fundamentare[12]
care să sprijine recomandarea. Documentul de fundamentare s-a bazat pe un
document intitulat „Date privind fabricarea, importul, exportul, utilizarea
și dispersia HBCDD, precum și informații cu privire la
alternativele de utilizare potențiale ale acestuia[13]”. Ambele documente au
făcut obiectul unei consultări publice.
Informațiile
prezentate în acele două documente privind fabricarea, importul și
exportul, utilizările și dispersia rezultată în urma
utilizării se bazează pe raportul de evaluare a riscurilor cu date
suplimentare furnizate de grupul de utilizatori ai industriei HBCDD în octombrie
2008. Aceste date suplimentare cuprind date de sinteză pentru
vânzările totale și consumul de HBCDD în întreaga UE pentru fiecare
an începând din 2003 până în 2007. Informațiile privind posibilele
alternative la HBCDD au fost luate de la o mare varietate de surse, inclusiv
revizuiri întreprinse atât de industrie, cât și de autoritățile
de reglementare care au vizat identificarea substanțelor/tehnicilor
candidate.
În cea de a
șaptea reuniune a sa, CE POP a adoptat evaluarea gestionării
riscurilor (RME) pentru HBCDD[14].
RME a fost analizată împreună cu părțile interesate,
inclusiv reprezentanți ai industriei, iar în perioada 2010 – 2012 CE POP a
invitat Grupul de lucru ad hoc privind HBCDD care a pregătit RME
să colecteze informații suplimentare în ceea ce privește HBCDD.
CE POP a fost de acord să revizuiască informațiile suplimentare
și să ia în considerare în cadrul celei de-a opta reuniuni a sale
dacă să menționeze anexa la convenție și eventualele
scutiri care să fie luate în considerare de către CP la includerea
HBCDD în anexă. Douăzeci și șase de părți și
de observatori naționali au prezentat informații[15]. În plus, șapte
observatori neguvernamentali au prezentat informații[16].
            Rezultatele
consultării
Includerea HBCDD
în temeiul convenției, în conformitate cu recomandarea CE POP, și punerea
în aplicare ulterioară în UE prin regulamentul privind POP va interzice
producerea, introducerea pe piață și utilizarea HBCDD în HIPS
și textile, precum și în aplicațiile XPS și EPS altele
decât cele aferente clădirilor.
            HIPS
În conformitate cu
documentele publicate de ECHA, HIPS cu HBCDD este utilizat în principal în
echipamentele video și stereo, cutiile de distribuție pentru linii
electrice în sectorul construcțiilor și garniturile interioare ale
frigiderelor. Diferite surse estimează că HIPS ignifug conține
între 1-7% (m/m) de HBCDD și raportul de evaluare a riscurilor al UE
presupune că, în ipoteza realistă cea mai nefavorabilă, HIPS
conține 7% HBCDD. Volumul utilizat nu s-a schimbat în ultimii ani în
Europa și este estimat la 210 tone/an (1,81% din consumul total de HBCDD
în UE).
HBCDD nu este
folosit la scară largă în HIPS și este rezonabil să se
presupună că sunt disponibile substanțe ignifuge alternative
pentru această aplicație. Următoarele substanțe chimice pot
fi utilizate ca alternative la HBCDD în HIPS: etilenbis
(tetrabromoftalimidă) (ebtpi),
(fezabil din punct de vedere tehnic, disponibil pe piață și
utilizat pe scară largă); decabromodifeniletan (DBDPE) (fezabil din
punct de vedere tehnic, disponibil pe piață și utilizat pe
scară largă). DBDPE este utilizat de obicei în HIPS și în
textile, cu efect mau bun decât HBCDD și cu preț aproximativ egal cu
cel al HBCDD; fosfat de trifenil (fezabil din punct de vedere tehnic,
disponibil pe piață și utilizat pe scară largă);
bifenol A bis (fosfat de bifenil) (BDP) (fezabil din punct de vedere tehnic,
disponibil pe piață și utilizate pe scară largă);
fosfat de difenil și de monocrezil (fezabil din punct de vedere tehnic,
disponibil pe piață și utilizat pe scară largă);
Alte
substanțe chimice care pot fi utilizate ca alternative la HBCDD în HIPS
includ o varietate de substanțe ignifuge bromurate utilizate împreună
cu trioxidul de antimoniu (ATO). Printre acestea se numără:
tris(tribromoneopentil)fosfat; tetrabrom bifenol A-bis (2,3-dibromopropil eter)
(TBBPA‑DBPE); 2,4,6-tris (2,4,6-tribromfenoxi) -1,3,5 triazină;
etan-1,2-bis (pentabromfenil) și etilenbis (tetrabromoftalimidă). 
Materialele
alternative ale HIPS sunt, de asemenea, disponibile pe piață. Mai
precis, în produsele electrice, HIPS pot fi înlocuite cu diferite materiale
alternative, inclusiv amestecuri din policarbonat /
acrilonitril-butadien-stiren (PC/ABS), polistiren / polifenilen eter (PS/PPE)
și polifenilen eter / polistiren antișoc (PPE/HIPS) fără
agenți de ignifugare sau utilizând agenți de ignifugare fosforici
nehalogenați.
            Textile
În conformitate cu
documentele publicate de ECHA, HBCDD este utilizat în aplicații textile
pentru a se conforma standardelor britanice și germane privind
agenții de ignifugare, în principal pentru mobila tapițată
și scaunele din mijloacele de transport, draperii, saltele de pat, textile
de interior și textile pentru automobile. Concentrația posibilă
de HBCDD în produsul final este estimată la 10-15%. După o reducere
considerabilă a acestei utilizări în ultimii câțiva ani, se
estimează că numai aproximativ 210 tone/an sunt utilizate în prezent
pentru acoperirea textilelor (1,81% din cantitatea totală de HBCDD în UE).
Cantitatea relativ
scăzută de HBCDD utilizată în produsele pentru acoperirea
textilelor și reducerea semnificativă a utilizării sale în
ultimii câțiva ani sunt atribuite existenței unor produse alternative
la fel de eficiente. Agenții de ignifugare utilizați pentru textile
pot fi evitați în cazul în care materialul este el însuși
neinflamabil sau are o inflamabilitate scăzută. Prin urmare, unele
materiale naturale precum lâna pot fi utilizate ca materiale barieră
pentru mobilier. Alți agenți inerenți de ignifugare includ
mătasea artificială cu un aditiv fosforic, fibrele de poliester
și fibrele din aramide. Sunt disponibile, de asemenea, mai multe produse
chimice care pot fi utilizate ca alternative directe pentru HBCDD în
aplicații textile. 
Pentru produsele
de acoperire a textilelor, alternativele chimice ale HBCDD includ
decabromodifeniletanul (DBDPE) (fezabil din punct de vedere tehnic, disponibil
pe piață și utilizat pe scară largă); etilen bis
(tetrabromoftalimidă) (fezabil din punct de vedere tehnic, disponibil pe
piață și utilizat pe scară largă); parafine clorurate
(fezabile din punct de vedere tehnic, disponibile și utilizate pe
scară largă) și polifosfați de amoniu (fezabili din punct
de vedere tehnic, disponibili și utilizați pe scară largă).
Totuși, ar trebui notat faptul că, cu excepția
polifosfaților de amoniu, aceștia sunt derivați halogenați
și substanțe persistente cu potențialul de a fi ele însele clasificate
drept POP la o dată ulterioară. În plus, parafinele clorurate cu
catenă scurtă (SCCP) sunt deja restricționate[17] în temeiul regulamentului
privind POP.
În cazul
textilelor, siguranța în privința incendiilor poate fi
obținută, de asemenea, prin utilizarea sistemelor intumescente.
Intumescența reprezintă formarea unei structuri carbonizate
spongioase, care asigură izolarea termică. Un sistem intumescent
este, în general, o combinație între o sursă de carbon pentru a forma
structura carbonizată, un compus care generează acid și un
compus în descompunere care generează gaze de gonflare pentru a produce
structura carbonizată spongioasă.
            Aplicații
ale EPS și XPS care nu sunt aferente clădirilor
În conformitate cu
raportul din 2011 intitulat „Evaluarea consumului de HBCDD în EPS și XPS
coroborat cu cerințele naționale privind combaterea incendiilor”[18], în UE, 70% din EPS este
utilizat în aplicațiile aferente clădirilor, 25% în sectorul
ambalajelor (industriale și alimentare) și 5% în alte aplicații.
Materialele de ambalare sunt, în general, considerate a fi fără HBCDD.
Principala utilizare de HBCDD care conține EPS alta decât cea
aferentă clădirilor este utilizarea în confecționarea pernelor
pentru înălțarea copiilor în automobile pentru a respecta
cerințele standardului FMVSS 302. Nu pare să existe nicio
aplicație care nu este aferentă clădirilor pentru XPS
conținând HBCDD în UE.
În timpul
perioadei de consultare de doi ani, nu a fost depusă de către guverne
sau industrie nicio cerere de derogare specifică pentru utilizări
aferente clădirilor ale EPS și XPS. Prin urmare, se presupune că
în aceste aplicații se utilizează fie substanțe chimice
alternative, fie materialele alternative.
            Aplicații
ale EPS și XPS care sunt aferente clădirilor
Principala
utilizare a HBCDD în UE este pentru producția de EPS și XPS. EPS care
conține HBCDD este utilizat, în principal, în aplicații aferente
clădirilor. XPS care conține HBCDD pare să fie utilizat numai în
aplicațiile aferente clădirilor.
În prezent, este
disponibil un agent de ignifugare adaptat, dar în cantități
insuficiente pentru a înlocui HBCDD în majoritatea utilizărilor XPS sau
EPS aferente clădirilor, întrucât ar fi necesar un nivel cu mult superior
de agenți de ignifugare nehalogenați (EPS și XPS conțin
0,7% și, respectiv, 2,5% HBCDD). În martie 2011, întreprinderea Great
Lakes Solutions a anunțat că va intensifica producția unui agent
de ignifugare pe bază de copolimer bromat de stiren și butadienă
cu masă moleculară mare (Polymeric FR) adecvat pentru EPS
și XPS. Se preconizează, cu toate acestea, că reconvertirea
completă a industriei la această tehnologie va dura mai mulți
ani. În conformitate cu evaluarea riscurilor din domeniu, aceasta este
persistent, dar nu este bioacumulabil sau toxic.
Conform
informațiilor prezentate în timpul celei de-a opta reuniuni a CE POP,
cantități mici de Polymeric FR sunt propuse în prezent
utilizatorilor din aval pentru testare. Testele de producție la scară
de întreprindere au fost desfășurate cu succes și Polymeric
FR ar trebui să fie disponibil în comerț în 2012, furnizat de
Great Lake Solutions-Chemtura Corporation. Întreprinderea ICL-Industrial
Products a anunțat de curând că vizează o producție
comercială până în 2014 (10 000 MT). Întreprinderea Albemarle (SUA)
va avea produsul chimic disponibil pentru comercializare în 2014. Capacitatea
suficientă pentru a înlocui HBCDD ar trebui, prin urmare, să fie
atinsă în 3-5 ani.
Având în vedere
cele de mai sus, ar trebui să fie sprijinită scutirea limitată
în timp pentru utilizarea HBCDD în aplicații aferente clădirilor ale
EPS și XPS pentru a acorda timp suficient industriei să treacă
la alternative.
3.           ELEMENTELE JURIDICE ALE
PROPUNERII
Propunerea constă într-o decizie a
Consiliului, în temeiul articolului 192 alineatul (1) și al articolului
218 alineatul (9) din TFUE, de stabilire a poziției care urmează
să fie adoptată, în numele Uniunii Europene, la CP6 a Convenției
de la Stockholm privind poluanții organici persistenți în ceea ce
privește propunerea de modificare a anexelor A și B.
Articolul 218 alineatul (9) din TFUE
constituie temeiul juridic adecvat, deoarece actul pe care CP6 este
invitată să-l adopte este o decizie de modificare a unei anexe la
Convenția de la Stockholm, care are efecte juridice.
2013/0075 (NLE)
Propunere de
DECIZIE A CONSILIULUI
privind poziția care trebuie
adoptată în numele Uniunii Europene la a șasea Conferință a
Părților la Convenția de la Stockholm privind poluanții
organici persistenți în privința propunerii de modificare a anexelor
A și B
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 192 alineatul (1),
coroborat cu articolul 218 alineatul (9),
având în vedere propunerea Comisiei Europene,
întrucât:
(1)       La 16 noiembrie 2004, Uniunea
Europeană a ratificat Convenția de la Stockholm privind
poluanții organici persistenți (denumită în continuare
„convenția”) pe baza Deciziei 2006/507/CE a Consiliului din 14
octombrie 2004 privind încheierea, în numele Comunității Europene, a
Convenției de la Stockholm privind poluanții organici
persistenți[19].
(2)       Uniunea Europeană a pus
în aplicare în legislația UE obligațiile ce îi revin în temeiul
convenției prin Regulamentul (CE) nr. 850/2004 al Parlamentului
European și al Consiliului din 29 aprilie 2004 privind poluanții
organici persistenți și de modificare a Directivei 79/117/CEE[20] (denumit în continuare
„regulamentul privind POP”).
(3)       Uniunea Europeană
subliniază cu tărie necesitatea extinderii treptate a anexelor A, B
și/sau C la convenție la substanțe noi care întrunesc criteriile
necesare pentru a fi definite drept poluanți organici persistenți
(POP), ținând seama de principiul precauției, în vederea îndeplinirii
obiectivului convenției și a angajamentului de reducere la minimum a
efectelor adverse ale substanțelor chimice până în 2020, luat de
toate guvernele cu ocazia Summitului de la Johannesburg din 2002.
(4)       În conformitate cu articolul
22 din convenție, Conferința părților (CP) poate adopta
decizii de modificare a anexelor A, B și C la convenție. Deciziile
respective intră în vigoare la un an de la data comunicării de
către depozitara unei modificări, cu excepția părților
care optează să refuze respectiva modificare.
(5)       Ca urmare a propunerii
privind hexabromociclododecanul (HBCDD)[21]
primită din partea Norvegiei în 2008, Comitetul de examinare a
poluanților organici persistenți (CE POP) înființat în temeiul
convenției și-a încheiat activitatea cu privire la HBCDD. CE POP a
constatat că HBCDD respectă criteriile convenției pentru
includerea în anexa A. Viitoarea conferință a părților la
convenție ar trebui să decidă cu privire la includerea HBCDD în
anexa A la convenție. 
(6)       În 2011, HBCDD a fost inclus[22] în anexa XIV la Regulamentul
(CE) nr. 1907/2006 al Parlamentului European și al Consiliului din 18
decembrie 2006 privind înregistrarea, evaluarea, autorizarea și restricționarea
substanțelor chimice (REACH)[23].
HBCDD face, prin urmare, obiectul procedurii de autorizare, în conformitate cu
regulamentul respectiv. Introducerea pe piață și utilizarea
HBCDD va fi interzisă, cu excepția cazului în care se acordă o
autorizație unei anumite persoane pentru o utilizare specifică.
Întrucât HBCDD este capabil de diseminare la mare distanță în mediul
ambiant, o eliminare treptată globală a utilizării acestei
substanțe va fi mai benefică pentru cetățenii UE decât o
eliminare treptată la nivelul UE în temeiul REACH.
(7)       Pentru a alinia includerea pe
listă în temeiul regulamentului privind POP cu termenul relevant din anexa
XIV la REACH, părților la convenție ar trebui să li se
permită să amâne transpunerea deciziei CP de includere pe listă
a HBCDD până în februarie 2016.
(8)       CE POP recomandă
includerea HBCDD în temeiul convenției cu o anumită derogare
temporară pentru producerea și utilizarea HBCDD în aplicațiile
aferente clădirilor ale EPS și XPS. Aplicațiile respective
reprezintă marea majoritate a utilizărilor HBCDD în UE. Este nevoie
de trei până la cinci ani pentru a ajunge la o capacitate suficientă
pentru a înlocui HBCDD în UE. Prin urmare, UE ar trebui să sprijine
propunerea de derogare specifică în cursul CP6.
(9)       CE POP observă că,
în cazul în care HBCDD este inclus în anexa A, măsurile de gestionare a
deșeurilor în conformitate cu articolul 6 alineatul (1) litera (d) din
convenție ar garanta că produsele și articolele care conțin
HBCDD sunt eliminate astfel încât conținutul lor de poluanți organici
persistenți să fie distrus sau eliminat într-un mod respectuos pentru
mediu.
(10)     Deșeurile conținând
HBCDD, în special EPS și XPS utilizate în aplicații aferente
clădirilor, sunt reciclate în prezent în mai multe țări care
sunt părți la convenție. Aceste părți pot propune o
scutire, permițând temporar reciclarea deșeurilor care conțin
HBCDD într-o manieră similară clauzei care a fost inclusă în
cadrul CP4 în partea IV din anexa A și permit reciclarea deșeurilor
care conțin tetrabromodifenileter și pentabromodifenileter în anumite
condiții bine definite.
(11)     În 2010, sulfonatul de
perfluoroctan (PFOS) și derivații săi au fost incluși[24] în anexa I la regulamentul
privind POP.
(12)     CE POP încurajează
părțile să renunțe la utilizarea PFOS în spumele pentru
stingerea incendiilor, în insecticidele pentru combaterea furnicilor de foc
roșii importate și a termitelor, în placarea decorativă a
metalelor, în covoare, piele și îmbrăcăminte, în textile și
tapițerii. De asemenea, CE POP încurajează părțile să
limiteze utilizarea PFOS în placarea metalelor dure, permisă în prezent ca
o derogare specifică, doar la sistemele cu circuit închis, permisă în
prezent ca un scop acceptabil în temeiul convenției.
(13)     PFOS și derivații
săi au fost incluși în anexa I la regulamentul privind POP doar cu un
număr mic de derogări acordate în temeiul convenției. Având în
vedere decizia CE POP, scutirile specifice relevante și scopurile
acceptabile pentru PFOS și derivații săi ar trebui să fie
suprimată, cu excepția scutirii pentru utilizarea ca agenți
tensioactivi în sistemele controlate de acoperire galvanică. Această
scutire ar trebui să fie menținută până la expirarea sa în
2015. Scutirea nu ar trebui să fie prelungită dincolo de această
dată.
ADOPTĂ PREZENTA DECIZIE: 
Articolul 1
1          Poziția care urmează
să fie adoptată de Uniunea Europeană la cea de-a șasea
Conferință a Părților la Convenția de la Stockholm
este de a sprijini
-           includerea
hexabromociclododecanului (HBCDD)[25]
în anexa A la convenție, cu o derogare temporară pentru producerea
și utilizarea HBCDD în aplicațiile aferente clădirilor;
-           eliminarea următoarelor
scutiri și scopuri acceptabile prevăzute la rubrica privind
sulfonatul de perfluoroctan și derivații săi (PFOS) din anexa B
la convenție: spume pentru stingerea incendiilor; insecticide pentru
combaterea furnicilor de foc roșii importate și a termitelor;
placarea decorativă a metalelor; covoare; piele și
îmbrăcăminte; textile și tapițerii,
conform recomandărilor Comitetului de
examinare a poluanților organici persistenți[26]. 
Reprezentanții Uniunii la cea de-a
șasea Conferință a Părților la Convenția de la
Stockholm pot aproba modificări minore în
ceea ce privește recomandările Comitetului de examinare a
poluanților organici persistenți, fără o decizie suplimentară
a Consiliului.
2          Părților la
convenție ar trebui să li se permită să amâne transpunerea
includerii HBCDD în anexa A la convenție până în februarie 2016.
3          În cazul în care se propune
includerea în anexa A a unei clauze care să permită temporar reciclarea
deșeurilor care conțin HBCDD în anumite condiții bine definite,
Uniunea Europeană poate sprijini o astfel de modificare.
Articolul 2
După
adoptarea sa, decizia Conferinței Părților la Convenția de
la Stockholm se publică în Jurnalul Oficial al Uniunii Europene.
Adoptată la Bruxelles,
                                                                       Pentru
Consiliu
                                                                       Președintele
[1]               http://www.pops.int/documents/convtext/convtext_en.pdf
[2]               Convenția nu a fost încă ratificată de
două state membre ale UE (Italia și Malta). 
[3]               JO L 209, 31.7.2006, p. 1.
[4]               JO L 158, 30.4.2004, p. 7.
[5]               Hexabromociclododecan (nr. CAS : 25637-99-4),
1,2,5,6,9,10-hexabromociclododecan (nr. CAS: 3194-55-6) și principalii
săi diastereoizomeri: alfa-hexabromociclododecan (nr. CAS: 134237-50-6);
beta-hexabromociclododecan (nr. CAS: 134237-51-7); și
gama-hexabromociclododecan (nr. CAS: 134237-52-8).
[6]               JO L 396, 30.12.2006, p. 1.
[7]               Regulamentul (UE) nr. 143/2011 din 17 februarie 2011 de
modificare a anexei XIV la Regulamentul (CE) nr. 1907/2006 al Parlamentului
European și al Consiliului privind înregistrarea, evaluarea, autorizarea
și restricționarea substanțelor chimice („REACH”), L 44,
18.2.2011, p.2.
[8]               Același lucru se aplică substanțelor
adăugate în anexele I, II și/sau III la Protocolul ONU-CEE privind
POP.
[9]               Decizia 1999/468/CE a Consiliului din 28 iunie 1999 de
stabilire a normelor privind exercitarea competențelor de executare
conferite Comisiei, JO L 184, 17.7.1999, p. 23.
[10]             Regulamentul (UE) nr. 182/2011 al Parlamentului European
și al Consiliului din 16 februarie 2011 de stabilire a normelor și
principiilor generale privind mecanismele de control de către statele
membre al exercitării competențelor de executare de către
Comisie, JO L 55, 28.2.2011, p. 13.
[11]             În 2008, utilizarea HBCDD în EPS și XPS a constituit
96,3% din cantitatea totală de HBCDD utilizată în UE. În conformitate
cu evaluarea din 2011 a consumului de HBCDD în EPS și XPS coroborat cu
cerințele naționale privind combaterea incendiilor (a se vedea
http://www.klif.no/publikasjoner/2819/ta2819.pdf), în Europa, 70% din EPS este
utilizat în aplicațiile aferente clădirilor, 25% în sectorul
ambalajelor și 5% în alte aplicații. Materialele de ambalare sunt, în
general, considerate a fi fără HBCDD. Prin urmare, marea majoritate a
EPS care conțin HBCDD este utilizată în aplicațiile aferente
clădirilor. XPS care conțin HBCDD sunt considerate a fi utilizate
doar în aplicațiile aferente clădirilor.
[12]             http://echa.europa.eu/documents/10162/42ddec00-863a-4cff-abd2-6d4b39abe114.
[13]             http://echa.europa.eu/documents/10162/eb5129cf-38e3-4a25-a0f7-b02df8ca4532.
[14]             UNEP/POPS/POPRC.7/19/Add.1,
disponibil la:
http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx.
[15]             Argentina, Azerbaidjan, Brazilia, Bulgaria, Cambodgia,
Camerun, Canada, China, Germania, Guatemala, Indonezia, Irlanda, Israel,
Italia, Kiribati, Letonia, Mali, Mexic, Monaco, Myanmar, Norvegia, Polonia,
România, Thailanda, Țările de Jos și Statele Unite ale Americii.
[16]             Great Lakes Solutions, Green Chemicals Srl,
International POPs Elimination Network IPEN (Rețeaua
internațională de eliminare a POP), PS Foam Industry
(Industria spumei PS), Extruded Polystyrene Foam Association (Asociația
pentru spume din polistiren extrudat), împreună cu asociațiile
industriale EXIBA (un grup din sectorul Cefic) și EPS (PlasticsEurope),
precum și fostul membru al POPRC.
[17]             Regulamentul (UE) nr. 519/2012 al Comisiei din
19 iunie 2012 de modificare a Regulamentului (CE) nr. 850/2004 al
Parlamentului European și al Consiliului privind poluanții organici
persistenți în ceea ce privește anexa I, JO L 159, 20.6.2012, p.1.
[18]             http://www.klif.no/publikasjoner/2819/ta2819.pdf.
[19]             JO L 209, 31.7.2006, p. 1.
[20]             JO L 158, 30.4.2004, p. 7.
[21]             Hexabromociclododecan (nr. CAS : 25637-99-4),
1,2,5,6,9,10-hexabromociclododecan (nr. CAS: 3194-55-6) și principalii
săi diastereoizomeri: alfa-hexabromociclododecan (nr. CAS: 134237-50-6);
beta-hexabromociclododecan (nr. CAS: 134237-51-7); și gama-hexabromociclododecan
(nr. CAS: 134237-52-8).
[22]             Regulamentul (UE) nr. 143/2011 din 17 februarie 2011 de
modificare a anexei XIV la Regulamentul (CE) nr. 1907/2006 al Parlamentului
European și al Consiliului privind înregistrarea, evaluarea, autorizarea
și restricționarea substanțelor chimice („REACH”), L 44,
18.2.2011, p.2.
[23]             JO L 396, 30.12.2006, p. 1.
[24]             Regulamentul (UE) nr. 757/2010 al Comisiei din 24
august 2010 de modificare a Regulamentului (CE) nr. 850/2004 al
Parlamentului European și al Consiliului privind poluanții organici
persistenți în ceea ce privește anexele I și III, JO L 223,
25.8.2010, p.29.
[25]             Hexabromociclododecan (nr. CAS : 25637-99-4),
1,2,5,6,9,10-hexabromociclododecan (nr. CAS: 3194-55-6) și principalii
săi diastereoizomeri: alfa-hexabromociclododecan (nr. CAS: 134237-50-6);
beta-hexabromociclododecan (nr. CAS: 134237-51-7); și
gama-hexabromociclododecan (nr. CAS: 134237-52-8).
[26]             Deciziile POPRC-8/3: hexabromociclododecan și
POPRC-8/8: sulfonat de perfluoroctan, sărurile sale, fluorura de sulfonil
perfluorooctanică și substanțele chimice conexe ale acestora în
aplicațiile deschise (parte din POPRC-8/16), disponibile la adresa:
http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx.